Преузето са <https://pravno-informacioni-sistem.rs>

Службени гласник РС 55/2025, Датум: 24.6.2025.

**3125**

На основу члана 4. став 2. и члана 5. став 2. Уредбе о управљању Програмима претприступне помоћи Европске уније у оквиру инструмента за претприступну помоћ (ИПА III) за период 2021–2027. године („Службени гласник РС”, број 29/23) и чланa 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 − др. закон),

Влада доноси

**ОДЛУКУ**

**о одређивању органа, лица и тела за управљање програмима претприступне помоћи Европске уније у оквиру инструмента за претприступну помоћ (ИПА III) за период 2021–2027. године**

1. Овом одлуком одређују се органи, лица и тела за управљање програмима претприступне помоћи Европске уније у оквиру инструмента за претприступну помоћ (ИПА III) за период 2021–2027. године: Национални ИПА координатор, Технички секретаријат Националног ИПА координатора, Национални службеник за одобравање, органи у Управљачкој структури Националног службеника за одобравање, Управљачки орган, Посредничка тела за управљање политиком, Посредничко тело за финансијско управљање за једногодишње програме и вишегодишње програме прекограничне сарадње, Управљачки орган за програме прекограничне сарадње, органи који чине Структуру за управљање ИПАРД програмом и Тело за сузбијање неправилности и превара у поступању са финансијским средствима Европске уније.

2. За Националног ИПА координатора, одређује се државни секретар у Министарству за европске интеграције који је овлашћен да прати, усмерава и координира рад свих организационих јединица.

3. Одређује се Министарство за европске интеграције – Сектор за планирање, програмирање, праћење и извештавање о средствима Европске уније и развојној помоћи, за Технички секретаријат Националног ИПА координатора.

4. За Националног службеника за одобравање, одређује се државни секретар у Министарству финансија овлашћен да усмерава и координира рад Сектора за уговарање и финансирање програма из средстава Европске уније, Сектора за управљање средствима Европске уније, Сектора за међународну сарадњу и европске интеграције и Сектора – Централне јединице за хармонизацију.

Помоћник министра који руководи Сектором за управљање средствима Европске уније у Mинистaрству финaнсиja замењује Националног службеника за одобравање у његовом одсуству.

5. Одређује се Министарство финансија – Сектор за управљање средствима Европске уније за Управљачку структуру Националног службеника за одобравање. Помоћник министра који руководи тим сектором обавља послове руководиоца Управљачке структуре Националног службеника за одобравање.

Унутрашње јединице Сектора за управљање средствима Европске уније у Министарству финансија, обављају послове Тела за подршку Националном службенику за одобравање и Рачуноводственог тела.

6. Одређује се Министарство за европске интеграције – Сектор за планирање, програмирање, праћење и извештавање о средствима Европске уније и развојној помоћи, за Управљачки орган у Структури за управљање једногодишњим програмима претприступне помоћи у оквиру ИПА III. Помоћник министра који руководи тим сектором обавља послове руководиоца Управљачког органа за управљање једногодишњим програмима претприступне помоћи у оквиру ИПА III.

7. Одређује се Министарство финансија – Сектор за међународну сарадњу и европске интеграције за Посредничко тело за управљање политиком у Структури за управљање једногодишњим програмима у оквиру ИПА III. Помоћник министра који руководи тим сектором обавља послове руководиоца Посредничког тела за управљање политиком.

8. Одређује се Министарство заштите животне средине – Сектор за међународну сарадњу и климатске промене за Посредничко тело за управљање политиком у Структури за управљање једногодишњим програмима у оквиру ИПА III. Помоћник министра који руководи тим сектором обавља послове руководиоца Посредничког тела за управљање политиком.

9. Одређује се Министарство пољопривреде, шумарства и водопривреде – Сектор за међународну сарадњу и европске интеграције за Посредничко тело за управљање политиком у Структури за управљање једногодишњим програмима у оквиру ИПА III. Државни секретар који је именован за одговорно лице за ИПА III обавља послове руководиоца Посредничког тела за управљање политиком.

10. Одређује се Министарство за рад, запошљавање, борачка и социјална питања –Сектор за међународну сарадњу, европске интеграције и пројекте за Посредничко тело за управљање политиком у Структури за управљање једногодишњим програмима у оквиру ИПА III. Помоћник министра који руководи тим сектором обавља послове руководиоца Посредничког тела за управљање политиком.

11. Одређује се Министарство финансија – Сектор за уговарање и финансирање програма из средстава Европске уније, за Посредничко тело за финансијско управљање у Структури за управљање једногодишњим програмима претприступне помоћи у оквиру ИПА III и у Структури за управљање вишегодишњим програмима прекограничне сарадње у оквиру ИПА III. Помоћник министра који руководи тим сектором обавља послове руководиоца Посредничког тела за финансијско управљање.

12. Одређује се Министарство за европске интеграције – Сектор за програме европске територијалне сарадње, за Управљачки орган за програме прекограничне сарадње у Структури за управљање програмима прекограничне сарадње у Републици Србији. Помоћник министра који руководи тим сектором обавља послове руководиоца Управљачког органа за програме прекограничне сарадње.

13. Одређује се Министарство пољопривреде, шумарства и водопривреде – Одељење за управљање ИПАРД програмом, за ИПАРД управљачко тело у Структури за управљање ИПАРД програмом. Начелник одељења обавља послове руководиоца ИПАРД управљачког тела.

14. Одређује се Министарство пољопривреде, шумарства и водопривреде – Управа за аграрна плаћања, за ИПАРД агенцију у Структури за управљање ИПАРД програмом. Директор управе обавља послове руководиоца ИПАРД агенције.

15. Одређује се Министарство рударства и енергетике – Сектор за међународну сарадњу и европске интеграције, за Управљачки орган у Структури за управљање вишегодишњим програмима претприступне помоћи ИПА III y оквиру Оперативног програма за животну средину и енергетику у корист Републике Србије за период 2024-2027. Помоћник министра који руководи тим сектором обавља послове руководиоца Управљачког органа за управљање вишегодишњим програмима претприступне помоћи у оквиру ИПА III.

16. Одређује се Министарство заштите животне средине – Сектор за међународну сарадњу и климатске промене, за Посредничко тело за управљање политиком у Структури за управљање вишегодишњим програмима у оквиру ИПА III. Помоћник министра који руководи тим сектором обавља послове руководиоца Посредничког тела за управљање политиком.

17. Одређује се Министарство пољопривреде, шумарства и водопривреде – Сектор за међународну сарадњу и европске интеграције, за Посредничко тело за управљање политиком у Структури за управљање вишегодишњим програмима у оквиру ИПА III. Државни секретар који је именован за одговорно лице за ИПА III обавља послове руководиоца Посредничког тела за управљање политиком.

18. Одређује се Министарство за рад, запошљавање, борачка и социјална питања – Сектор за међународну сарадњу, европске интеграције и пројекте, за Управљачки орган у Структури за управљање вишегодишњим програмима претприступне помоћи ИПА III у оквиру Оперативног програма за запошљавање, вештине и социјално укључивање у корист Републике Србије за период 2024–2027. Помоћник министра који руководи тим сектором обавља послове руководиоца Управљачког органа за управљање вишегодишњим програмима претприступне помоћи у оквиру ИПА III.

19. Одређује се Министарство просвете – Сектор за међународну сарадњу и европске интеграције, за Посредничко тело за управљање политиком у Структури за управљање вишегодишњим програмима у оквиру ИПА III. Помоћник министра који руководи тим сектором обавља послове руководиоца Посредничког тела за управљање политиком.

20. Одређује се Министарство туризма и омладине – Сектор за међународну сарадњу и европске интеграције, за Посредничко тело за управљање политиком у Структури за управљање вишегодишњим програмима у оквиру ИПА III. Помоћник министра који руководи тим сектором обавља послове руководиоца Посредничког тела за управљање политиком.

21. Одређује се Министарство грађевинарства, саобраћаја и инфраструктуре – Сектор за међународну сарадњу и европске интеграције, за Посредничко тело за управљање политиком у Структури за управљање вишегодишњим програмима у оквиру ИПА III. Помоћник министра који руководи тим сектором обавља послове руководиоца Посредничког тела за управљање политиком.

22. Одређује се Комесаријат за избеглице и миграције – Сектор за прихват, збрињавање, реадмисију, трајна решења и азил, за Посредничко тело за управљање политиком у Структури за управљање вишегодишњим програмима у оквиру ИПА III. Помоћник комесара који руководи тим сектором обавља послове руководиоца Посредничког тела за управљање политиком.

23. Одређује се Министарство финансија – Сектор за уговарање и финансирање програма из средстава Европске уније, за Посредничко тело за финансијско управљање у Структури за управљање вишегодишњим програмима претприступне помоћи у оквиру ИПА III. Помоћник министра који руководи тим сектором обавља послове руководиоца Посредничког тела за финансијско управљање.

24. Одређује се Министарство финансија – Одељење за сузбијање неправилности и превара у поступању са финансијским средствима Европске уније (АФКОС), за Тело за сузбијање неправилности и превара у поступању са финансијским средствима Европске уније. Начелник одељења обавља послове руководиоца Тела за сузбијање неправилности и превара у поступању са финансијским средствима Европске уније.

25. Даном ступања на снагу ове одлуке престаје да важи Одлука о одређивању органа, лица и тела за управљање програмима претприступне помоћи Европске уније у оквиру инструмента за претприступну помоћ (ИПА III) за период 2021–2027. године („Службени гласник РС”, бр. 34/23, 77/23, 17/24 и 101/24).

26. Ова одлука ступа на снагу наредног дана од дана објављивања у „Службеном гласнику Републике Србије”.

05 број 337-6476/2025

У Београду, 21. јуна 2025. године

**Влада**

Председник,

проф. др **Ђуро Мацут,** с.р.